Source: https://ficek.sk/trestny-cin-alebo-priestupok-12630
Timestamp: 2020-08-08 20:38:43+00:00

Document:
[2020] Trestny cin alebo priestupok? | Právna Poradňa
Otázka: Trestny cin alebo priestupok?
Dobry den, chcem sa Vas opytat aka financna ciastka sa hodnoti ako trestny cin a nie priestupok? Dakujem.
Odpoveď: Trestny cin alebo priestupok?
Dobrý deň, pri mnohých trestných činoch zákonné znenie skutkovej podstaty vyžaduje spôsobenie tzv. malej škody. Bez spôsobenia malej škody sa skutok nepovažuje za trestný čin, v tých prípadoch môže ísť buď o priestupok alebo o skutok, ktorý nie je trestným činom ani priestupkom. Trestný zákon definuje malú škodu ako škodu prevyšujúcu sumu 266,- €. Tzn. aby mohol byť skutok považovaný za trestný čin je potrebné, aby spôsobená škoda predstavovala sumu aspoň 266,01 €.
Považujem za dôležité ešte upozorniť na trestný čin krádeže, ktorý v druhom odseku § 212 nevyžaduje spôsobenie škody, ale špecifický spôsob konania. Bez ohľadu na výšku spôsobenej škody (môže byť spôsobená škoda i 10,- €) sa za trestný čin považuje napr. ak páchateľ spácha čin vlámaním, čin spácha na veci, ktorú ma iný na sebe alebo pri sebe, bol za obdobný čin v predchádzajúcich 12 mesiacoch postihnutý (v priestupkovom konaní)... (všetky nájdete v § 212 ods. 2 TZ)
Podotázka: Trestny cin alebo priestupok? (Trestné právo)
poslal som jednomu človeku 1250coinov na jednej stránke, čo sa rovná približne 650e, ktoré sa dajú reálne vybrať na bankový účet cez krypto a rovnako aj vložiť. S tým človekom som už mal rôzne obchody už aj predtým a v tomto prípadne som od neho chcel pomôcť s výberom hernych itemov za tieto moje "coiny" súhlasil s tým, že mu ich môžem poslať a sľúbil som mu 3% za tu pomoc a potom ako som mu ich poslal mi začal písať rôzne nezmysly a zavádzal niekoľko týždňov a dnes som sa dokonca dozvedel, že okradol v tomto čase aj viac ľudí. Dá sa s tým niečo robiť a môžem dostať naspäť celú sumu 650e? Mám jeho reálny fb profil, celú konverzáciu a prevod na tej danej stránke.
ide o naozaj špecifický prípad, kedy ste prevádzali inej osobe niečo, čo sa síce dá ohodnotiť peniazmi, avšak predsa to nie sú finančné prostriedky.
Na tieto coiny zrejme nemá žiadny právny nárok a z pohľadu práva by to bolo možné posúdiť ako bezdôvodné obohatenie. Teoreticky je to možné žalovať aj v občianskoprávnom konaní, pričom hodnoty tých coinov by sa určila v čase ich prevodu.
Ak však máte vedomosť o ďalších osobách, ktoré boli rovnako okradnuté, efektívnejším by mohlo byť podanie spoločného trestného oznámenia na túto osobu. Následne sa vecou bude zaoberať polícia a vec prešetria. Bude však potrebné predložiť im potvrdenia o vykonaných prevodoch a presnú identifikáciu účtov odkiaľ kam a komu sa posielali "peniaze".
Keď som ako 12-ročná s kamarátkou ukradla zopár veci z obchodu (nič drahé, nejaké pastelky a podobne) a prichytili nás, volali políciu, stalo sa to iba jediný krát, budem mať z toho záznam v trestnom registri?
Dobrý deň. Môžete zostať pokojná jednak si nemyslím, že by mohlo ísť o trestný čin (resp. čin inak trestný), pretože ste nespôsobili ani škodu malú (tzn. minimálne 266 €). Okrem toho 12-ročné dieťa nie je trestnoprávne zodpovedné. Trestná zodpovednosť nastupuje až dovŕšením 14 rokov života.
Ohľadom daného skutku teda určite nebudete mať záznam v registri trestov.
Dobrý deň, zobral som kamarátovi 100e z peňaženky. Po pár hodinách na to prišiel, zavolal políciu. Už som bol doma. 100e som mu doniesol v ten deň naspäť. Je to trestný čin?
ak ste v posledných 12 mesiacoch neboli potrestaný za obdobný trestný čin a nevzali ste ich z peňaženky keď ju mal pri sebe. Pokiaľ ide o to, čo znamená mať vec pri sebe alebo na sebe, judikatúra to vykladá tak, že ide o prisvojenie veci, ktorú má iná osoba dosahu. Môže ísť o peniaze, šperky, oblečenie. Danú vec môže mať napr. vo vrecku, v taške, či kabelke. Vec nemusí držať v ruke, môže ju napr. aj odložiť bokom, no mala by byť stále v dosahu (bezprostrednej blízkosti). Aby to bol trestný čin, muselo by to byť viac ako 266 €, prípadne by ste museli vec zobrať keď ju mal dotyčný pri sebe, alebo na sebe, či sa ju snažiť uchovať násilím, a pod. V opačnom prípade by to bol "len" priestupok.
Ak to zadokumentovala polícia a v nasledujúcich 12 mesiacoch by ste sa dopustili daného konania a vzali hoci aj menej ako 266 €, bol by toto nové konanie bolo trestným činom.
My sme ten stánok chceli poškodiť a nejaké veci odtiaľ zobrať, naše výpovede boli samozrejme rovnaké, povedali sme vo všetkom pravdu, úmysel bol krádež, čo samozrejme ľutujem, v živote som nebol trestaný, register mám čistý, boli sme na to 4, ja mám 24 rokov, kamarát 18 a ďalší 15 roční chlapci, dvere sa nám vypáčiť nepodarilo, jediné čo sme vážne poškodili bol kábel na stánku, ktorá vypla elektrinu v nej. Všetci nám hovoria niečo iné, policajt povedal, že by sme mali dostať len podmienku ale nie som si istý.
rozumiem a ďakujem za doplnenie. Ak úmysel smeroval ku krádeži, tak budete stíhaný za pokus krádeže v súbehu s poškodzovaním cudzej veci. Ak ste neboli trestaní, čin ľutujete tak je šanca na podmienku, no to závisí od úvahy súdu. Garantovať sa to nedá.
Je to trestný čin, ak si niekto dá prepísať časť parcely na seba a jej hodnota je okolo 250 eur.
Odpovedá: JUDr. Milan Ficek, advokát (odpoveď odoslaná: 03.02.2020)
z Vami uvedeného popisu nie je možné ustáliť, či sa jedná o trestný čin. Ak by sme hovorili o tzv. majetkových trestných činoch, tak na to, aby došlo k ich spáchaniu musí byť splnená podmienka, že bola spôsobená škoda viac ako 266 eur. To, čo popisujete, samo o sebe trestný čin nie je, no na definitívne stanovenie toho, či sa jedná alebo nejedná o trestný čin, by som musel poznať podrobnosti.
Zdravím mám otázku, z kamarátmi nás napadla blbosť, že by sme sa vlámali do novinového stánku, ale nespravili sme to, len prestrihli kábel, a začali páčiť dvere čo sme nedokončili, teraz nás čaká súd a chcem by som vedieť, že nám hrozí väzenie, register mám čistý všetci, dvaja plnoletý a dvaja neplnoletý. Ďakujem vopred za odpoveď.
dôležitý je úmysel a k čomu smeroval. Ak úmysel páčenia dverí smeroval k tomu, aby ste sa dostali do stánku a niečo vzali, tak v takom prípade, by to mohlo byť považované za krádež vlámaním, resp. pokus krádeže (ak by ste chceli vziať veci v hodnote vyššej než 266 eur). Dôležité je, ako budete vypovedať. Ak sa nepreukáže, že ste chceli niečo zo stánku ukradnúť, ale dvere ste páčili povedzme zo zábavy, tak v takom prípade by to bolo klasifikované ako poškodzovanie cudzej veci. Tiež by sa musela preukázať hodnota poškodených vecí. Pri krádeži hrozí trest až na 2 roky, pri poškodzovaní cudzej veci až na 1 rok. Ak ste prvotrestanci, teoreticky môžete dostať aj len peňažný trest. Je to na súde a dôkazoch. Ťažko sa však konanie hodnotí, keď nepoznám presný skutkový stav. Odporúčam kontaktovať advokáta.
Dobrý deň, pán advokát,
chcela by som sa poradiť. Odpovedla som na inzerát ohľadne tovaru, poslala zálohu za tovar v sume 200 EUr. Všetko však bolo falošné, meno, adresa len účet bol asi pravý, lebo peniaze sa mi nevrátili.
Mám k dispozícii len mailovú komunikáciu na vymyslený mail, ktorý už bol zrušený. Pomohla by mi informácia na koho meno bol účet založený, alebo IP adresa, to však mne ako fyzickej osobe nikto neposkytne.
Ako môžem v takomto prípade postupovať? Bude sa polícia týmto vôbec zaoberať?
v takomto prípade, sa nejedná o trestný čin, nakoľko škoda nedosiahla viac ako 266 eur. Riešením je, aby ste navštívili Vašu banku, podali reklamáciu (žiadosť o vrátenie platby). Vaša banka následne bude kontaktovať banku príjemcu a získa tak údaje. Keď budete mať údaje, môžete na neho podať žalobu na vydanie bezdôvodného obohatenia. Je však možné, ze bolo viac ludi podvedených. Ked Vám banka pošle udaje vlastníka účtu, podajte trestné oznámenie, ak ho podali viacerí, tak začnú trestné stíhanie tejto osoby, pretože škoda sa spočítava.
Je trestným činom nezaplatenie naschvál dodaného nekvalitného tovaru, ktorý bol úplne v inej hodnote, ako v skutočnosti na kúpnej zmluve? Alebo presnejšie nezaplatenie faktúry fiktívnej hodnoty tovaru a jej kvality, ako skutočnosti bol fakturovaný a predaný tretej osobe úplne pod cenu?
Odpovedá: JUDr. Milan Ficek, advokát (odpoveď odoslaná: 14.11.2019)
Dobrý deň. Pokiaľ jedna zmluvná strana nedodala tovar v požadovanej kvalite (akosti) a druhá strana za tento tovar z daného dôvodu odmietla zaplatiť, nejedná sa o trestný čin. Ide o obchodný, resp. civilný spor medzi dvoma zmluvnými stranami, ktorý by sa mohol riešiť podľa môjho názoru pred civilným súdom, nie v rámci trestného konania. Jedna strana by sa domáhala zaplatenia ceny za tovar a druhá by sa bránila tým, že nebol dodaný tovar v požadovanej kvalite a teda došlo k vadnému plneniu, z ktorého pre dotknutú stranu vyplývajú nároky z vád tovaru (napr. nárok na zľavu z kúpnej ceny).
Ak mi niekto polepi auto napr. nálepkami nejakej politickej strany bez môjho súhlasu dá sa to riešiť s políciou atď?
v tomto prípade by podľa môjho právneho názoru mohlo ísť maximálne o priestupok, proti občianskemu spolunažívaniu podľa § 49 ods. 1 písm. d) zákona o priestupkoch: Priestupku sa dopusti ten kto úmyselne naruší občianske spolunažívanie vyhrážaním ujmou na zdraví, drobným ublížením na zdraví, nepravdivým obvinením z priestupku, schválnosťami alebo iným hrubým správaním. Ak však nemáte dôkaz (napr. svedka, či kamerový záznam), vinníka sa nepodarí vypátrať a uložiť mu sankciu.
Môžete uvedené ohlásiť polícii, môžno nie ste jediný, komu sa to stalo a začne sa tým zaoberať.
Dobrý deň, prosím Vás o pomoc. Chcem sa opýtať, včera zadržala polícia otca kvôli krádeži v hodnote 300 €. Čo mu hrozí, keď je mentálne retardovaný a koľko dní ho môžu zadržať na polícii? ďakujem.
Odpovedá: JUDr. Milan Ficek, advokát (odpoveď odoslaná: 11.10.2019)
Dobrý deň. Nakoľko ide o krádež v hodnote 300 €, tak tu už uvažujeme o trestnom čine, nie o priestupku. Predpokladám, že bol zadržaný pri čine, resp. bezprostredne po ňom a teraz ho polícia rieši v tzv. osobitne skrátenom vyšetrovaní (v médiách je to označované ako superrýchle konanie). V takom prípade by mal byť postavený pred súd do 48 hodín.
Čo sa týka mentálnej retardácie, táto môže ovplyvniť trestnú zodpovednosť, pretože ak Váš otec nebol v čase spáchania činu príčetný, tak by nemal byť trestne zodpovedný a teda by nemal byť odsúdený za spáchanie trestného činu. (Kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.)
Pre úplnosť ešte uvádzam, že za krádež v zmysle základnej skutkovej podstaty hrozí trest odňatia slobody najviac vo výmere 2 roky. Tu však treba povedať, že ide o hornú hranicu a spravidla sa za takéto trestné činy ukladá iný, alternatívny trest, napr. trest odňatia slobody s podmienečným odkladom a pod. Reálny výkon trestu odňatia slobody by teda nemal Vášmu otcovi hroziť.
Pred 2 týždňami ma v Bratislave na hlavnej stanici priamo v autobuse okradli 2 ženy tmavej pleti (cudzinky). Ukradli mi peňaženku so všetkými dokladmi, platobné karty a hotovosť 400 eur. Okamžite som kontaktovala políciu. Policajná hliadka, ktorá tak dorazila, mi podľa môjho popisu ukázala niekoľko fotiek žien cudziniek a 1 z nich som identifikovala. Podala som tresné oznámenie. Je tiež pravdepobobne, že boli zachytené kamerou, ktorá je na nástupišti, prip. v autobuse. Rada by som sa prosím spýtala - ak polícia dane ženy usvedči, je nejaká pravdepodobnosť, že mi ukradnutú sumu vrátia vrátane nákladov na vybavenie nových dokladov a platobných kariet? Prípadne mi prosím môžete poradiť, ako postupovať ďalej? Vopred Vám ďakujem za odpoveď.
keďže ide o sumu 400 EUR, tak v danom prípade cudzinky mohli naplniť skutkovú podstatu krádeže, a teda skutok by mohol byť trestným činom a nie priestupkom.
Na to, aby naplnili skutkovú podstatu je potrebné prekročiť sumu 266 EUR (malá škoda).
V trestnom konaní, pokiaľ budú osoby trestne stíhané, sa bude rozhodovať okrem trestu pre nich i o náhrade škody. Keďže ste poškodená, môžete si okrem iného predmetnú odcudzenú sumu uplatniť priamo v trestnom (adhéznom) konaní. Pokiaľ by sa tak nestalo, môžete si sumu nárokovať v civilnom procese na príslušnom súde (mimo trestného konania) žalobou. Odporúčame vám si náhradu škody uplatniť v rámci trestného konania.
Ak súd odsúdi obžalovaného pre trestný čin, ktorým spôsobil škodu, uvedenú v § 46 ods. 1 TP, uloží mu spravidla v rozsudku, aby ju poškodenému nahradil, ak bol nárok riadne a včas uplatnený
Dobrý deň, včera som stratil peňaženku, v ktorej som mal kartu a zmizlo mi z nej 160eur. Ako mám ďalej pokračovať? Riešiť s políciou alebo ako? V telefóne mi to ukazovalo, že 160e som platil pričom som už peňaženku nemal.
v takom prípade odporúčam obrátiť sa na políciu a nechať zablokovať kartu. V banke by mali vedieť zistiť, kde sa platilo a ak tam majú kamerový záznam, ktorý by predajca poskytol polícii, mohla by dotyčného vypátrať. V tomto prípade by sa mohlo jednať aj o trestný čin Neoprávneného vyrobenia a používania platobného prostriedku, elektronických peňazí alebo inej platobnej karty. Odporúčam to riešiť na polícii.
Dobrý deň, za kradnutie sena podal na mňa majiteľ trestne oznámenie. Nemôžeme sa však dohodnúť na peňažnej pokute. Aký trest môžem dostať. Ďakujem.
V prvom rade je nevyhnutné zdôrazniť, že ak na vás majiteľ sena podal trestného oznámenie, tak orgány činné v trestnom konaní (OČTK) môžu konať následne aj samostatne ak skutočnosti uvedené v trestnom oznámení naznačujú, že bol spáchaný trestný čin. OČTK tak môžu na základe získaných dôkazov začať trestné stíhanie vo veci alebo voči konkrétnemu páchateľovi.
V takomto prípade už nie je možné sa s majiteľom sena dohodnúť na vyrovnaní bez toho, aby vo veci prebehlo vyšetrovanie príslušnými orgánmi.
Trestný čin krádeže je upravený v samostatnej skutkovej podstate § 212 Trestného zákona.
To či sa však dané konanie bude posudzovať ako trestný čin bude v konečnom dôsledku záležať od okolností prípadu. Ak predmetným konaním nebola spôsobená aspoň mala škoda ( viac ako 266,00 Eur) alebo vám nebude pričítaný žiadny z kvalifikačných znakov predmetnej skutkovej podstaty trestného činu, tak by v zmysle príslušných ustanovení zákona o priestupkoch mohlo ísť iba o priestupok proti majetku.
Dobrý deň, pri prerábke kúpeľne sme dali majstrovi zálohu 200 eur na dvere so zárubňou plus 600 eur na materiál. Doklad mame však iba k tým 200 eurám zvyšok sme mu dali na ruku. Z materiálu nám vyfaktúroval 440 eur takže nám dlží 160 za materiál a 200 za dvere dokopy 360 eur. Kúpeľňu dokončil na 80% a teraz nás naťahuje už mesiac, že nám pošle zvyšnú sumu späť na účet. Viete mi prosím poradiť, či sa oplatí podávať trestné oznámenie je to dokázateľne? Prípadne, či je nejaká iná lepšia možnosť?
z otázky predpokladáme, že nemáte žiadnu písomnú zmluvu o dielo so zhotoviteľom diela a teda že zmluva bola uzatvorená ústne, pričom ste poskytli zálohy v sume spolu 800 €, písomný doklad je len na sumu 200 €.
V otázke neuvádzate, či ste zhotoviteľa žiadali vrátenie zostatku ceny 360 € písomne alebo len ústnou formou /telefonicky/.
Vzhľadom na tieto okolnosti vhodným riešením by bolo, aby ste zhotoviteľa /majstra/ písomne požiadali o vrátenie zostatku poskytnutej zálohy na dielo 360 €, prípadne emailom alebo SMS, na ktorý by mal reagovať rovnakou formou, teda emailom alebo SMS. Dôležité je to, aby Vám bol zaslaný aspoň prísľub vrátenia zálohy, čo by sa dalo považovať za uznanie jeho záväzku voči Vám.
Poskytnite lehotu na vrátenie zostatku kúpnej ceny. V prípade, že k úhrade nedôjde, riešením je opätovné upozornenie zhotoviteľa, že vec postúpite na súd.
Otázkou je či zhotoviteľ má oprávnenie na podnikateľskú činnosť. V prípade, že toto oprávnenie nemá /zistite na stránke www.zrsr.sk/, oznámte menovanému, že vykonávanie podnikateľskej činnosti nahlásite na Slov. obchodnú inšpekciu a daňový úrad.
Na Facebooku som sa s chalanom dohodol o predaji tenisiek za 270 €. On mi však na poštu poslal staré topánky a všade si ma zablokoval. Čo mu hrozí a ako mám ďalej postupovať?
Dobrý deň, takéto konanie má dve roviny, a to občianskoprávnu rovinu a trestnoprávnu rovinu. Jednak môžete od Vašej dohody odstúpiť a následne požadovať od neho peniaze späť v občiansko-právnom konaní. Zároveň však môžete podať aj trestné oznámenie, nakoľko jeho konanie môže naplniť znaky skutkovej podstaty trestného činu podvodu. Vzhľadom na závažnosť činu nie je možné predpokladať, že by bola táto osoba odsúdená, avšak samotné trestné konanie a začatie trestného konania voči nemu môžu prispieť k tomu, že Vám dobrovoľne vráti dlžnú sumu. Často klienti postupujú v takýchto prípadoch, s ohľadom na výšku pohľadávky tak, že začnú zároveň súdne vymáhanie pohľadávky a podajú aj trestné oznámenie.
Dobrý deň, mám otázku kamarát si odo mňa pred pár mesiacmi požičal peniaze v sume 350 e a stále mi ich nevrátil. Nemám s ním podpísanú žiadnu zmluvu ani doklad. Mám však dôkazy (správy, sms a aj svedka). Je stále možnosť získať peniaze späť?
Dobrý deň, pôžička je tzv. reálny kontrakt, čo znamená, že vzniká odovzdaním peňazí v hotovosti alebo zaslaním peňazí na bankový účet. Bez toho, aby bolo možné bez pochyby preukázať odovzdanie peňazí sa v každom jednom prípade postupuje ťažko. Z našich skúseností Vám vieme uviesť, že ani sms komunikácia a ani prítomnosť svedka nemusí postačovať na to, aby ste v prípadnom súdnom konaní dokázali dôvodnosť svojho právneho nároku preukázať. Svedok by totiž musel vedieť kedy, kde, koľko presne, s akou splatnosťou... ste mu poskytli peniaze. Rovnako zo vzájomnej komunikácie by muselo jednoznačne vyplývať, že si svoj dlh uvedomuje, uznáva, avšak nie je schopný to v súčasnosti zaplatiť. Vzhľadom na túto Vašu situáciu Vám odporúčame pokúsiť si dať mu podpísať uznanie dlhu, v ktorom by uznal svoj dlh vo výške 350,- € z dôvodu pôžičky a zároveň by ste stanovili splatnosť jeho dlhu. Ak by napriek uznaniu dlhu dlh neuhradil, boli by ste z pohľadu súdneho konania v oveľa lepšom postavení a pohľadávka by bola jednoduchšie vymáhateľná.
Dobrý deň, Ako klasifikujete tento čin kto je osoba na podanie trestného oznámenia bývala priateľka alebo zamestnanec pošty ? Skutok sa stal nasledovne: Dostal som šekovú poukážku(preplatok) zo sociálnej poisťovne s tým, že na poste si môžem peniaze vyzdvihnúť do 28. 2. Vzhľadom na to, že dlhodobo pracujem v ČR som požiadal bývalú partnerku nech mi pošle foto šeku, aby som vedel o čo ide. Na druhý deň išla na postu a sumu 1038 e je vyplatili hoci som tam nebol. Žiadne splnomocnenie odo mňa nemá. Kto sa dopustil trestného činu? Ako to riešiť? Ja s bývalou partnerkou nežijem vyše štyroch rokov. Ďakujem PH.
pokiaľ Vaša priateľka nemala od Vás žiadne splnomocnenie na prevzatie výplaty pošt. poukážky, sme názoru, že pošta jej nebola oprávnená sumu vyplatiť.
Podľa ust. § 33 Občianskeho zákonníka platí (citujeme) :
"(1) Ak splnomocnenec prekročil svoje oprávnenie vyplývajúce z plnomocenstva, je splnomocniteľ viazaný, len pokiaľ toto prekročenie schválil. Ak však splnomocniteľ neoznámi osobe, s ktorou splnomocnenec konal, svoj nesúhlas bez zbytočného odkladu po tom, čo sa o prekročení oprávnenia dozvedel, platí, že prekročenie schválil.
(3) Ustanovenie odseku 2 neplatí, ak osoba, s ktorou sa konalo, o nedostatku plnomocenstva vedela."
Otázkou je to, o aký poštový poukaz sa jednalo.
Pokiaľ išlo o poštový poukaz do vlastných rúk, pošta nemala peniaze vyplatiť a po uplynutí lehoty vrátiť odosielateľovi Soc. poisťovni.
Ak sa jednalo o poštový poukaz na výplatu na adresu, zrejme priateľka má rovnaký trvalý pobyt a preto jej peniaze pošta vyplatila.
Odporúčame priateľku vyzvať, aby Vám peniaze vrátila, keďže na jej strane vzniklo bezdôvodné obohatenie. Ak peniaze nevráti, môžete na ňu podať trestné oznámenie, na čo ju môžete tiež upozorniť.
Pokiaľ sa postup voči pošte, odporúčame podať reklamáciu na pošte a žiadať výplatu sumy podľa pošt. poukážky s poukázaním na to, že nikoho ste nesplnomocnili na prevzatie sumy na výplatu poštovej poukážky. Ak urobila chybu pošta, peniaze Vám musia vyplatiť.
K tejto nezrovnalosti došlo zrejme aj z tohto dôvodu, že na uvedenej adrese máte nahlásený trvalý pobyt resp. adresu pre doručovanie a táto adresa je nahlásená aj na sociálnej poisťovni.
Odporúčame zmeniť adresu pre doručovanie zásielok na jednotlivých úradoch resp. oznámiť úradom aktuálne trvalý pobyt, kde Vám má byť doručované zásielky. Táto povinnosť v konečnom dôsledku vyplýva aj z ust. zákona o soc. poistení, o zdravotnom poistení.
Dobrý deň, chcela by som sa opýtať, robím čašníčku v bare a jeden zákazník odišiel bez zaplatenia a nechal tu účet 246 e, na druhý deň som ho osobne informovala o jeho nezaplatenom účte, od vtedy nedvíha mobilný telefón a na sms nereaguje, ako postupovať ďalej ? Podať trestne oznámenie ?
Odpovedá: JUDr. Milan Ficek, advokát (odpoveď odoslaná: 19.02.2019)
Zo znenia otázky predpokladáme, že máte viete s určitosťou identifikovať osobu, ktorá svoj účet u Vás nezaplatila (napr. kamerový systém, svedkov).
Pokiaľ je to tak, odporúčame menovanému poslať výzvu a to ako písomnou formou ako aj cez SMS (písomnú výzvu nemusí prevziať) a vyzvať k zaplateniu účtu s tým oznámením, že pokiaľ dlžná suma nebude uhradená, toto konanie oznámite polícii, ktorej poskytnete aj kamerový záznam.
Keďže Vám vzniklá škoda nepresahuje minimálnu škodu 266 €, je pravdepodobné, že vec bude odstúpená na priestupkové konanie, pokiaľ takýchto oznámení na polícii nebude už viacej.
Dobrý deň, Chcel by som sa poradiť. Som vlastníkom motorového vozidla, ktoré som požičal známemu lebo som mu chcel pomôcť v jeho zlej životnej situácii, s tým, že mi ho bude splácať, ale to sa nestalo. Neviem sa s ním spojiť a po stretnutí mi odmieta auto vydať mám sa obrátiť na políciu ? Alebo ako mám postupovať? Zmluvy medzi sebou nemáme a ani PZP neplatí a už je zrušené a naďalej na aute jazdí. Ďakujem za skorú odpoveď.
Vo veci môžete podať trestné oznámenie - podozrenie zo spáchania trestného činu podvodu podľa ust. § 214 Trestného zákona.
Ako je Vám známe, PZP je zo zákona povinné. Policajt v zmysle ust. § 72 zákona o cestnej premávke je oprávnený zadržať evidenčné číslo motor. vozidla ak vodič nepredloží doklad o povinnom zmluvnom poistení.
Možnosťou pre Vás je aj dočasné odhlásenie motorového vozidla z evidencie /link : https://www.minv.sk/?docasne-vyradenie/ a oznámiť uvedené dotyčnému pánovi a že súčasne podávate trestné oznámenie. Platí však, že počas celej doby dočasného vyradenia vozidlo nesmie byť v prevádzke na pozemných komunikáciách, nesmie byť zničené a musí byť prístupné orgánu policajného zboru.
Príležitosťou je aj oznámiť neoprávnené užívanie vozidla polícii a prihlásiť auto do hľadania občianskej iniciatíve, ktorá bola nedávno prezentovaná aj v komerčnej televízii ako pomoc pri hľadaní áut.
Dobrý deň, chcela by som sa spýtať, či vypílenie zdravého stromu - brezy, kmeň cca 30 cm, je priestupok alebo trestný čin. Obyvateľ na ulici kde bývam si svojvoľne na verejnej zelení, ktorá je pri rieke Nitra v blízkosti rodinných domov, pred svojim domom vypílil zdravú brezu a odniesol si kmeň domov. Spoločenská hodnota takéto stromu je vyše 200 e, podľa veku a ďalších kritérií je možné, že aj 266 e čo už zakladá trestný čin. Bolo to od neho drzé a opovážlivé, napísala som aj na Mesto Nitra životné prostredie. Keď som mu povedala, že ako si to dovoľuje tak mi odpovedal, že čo ma je do toho. Ďakujem za stanovisko.
v tejto súvislosti je potrebné vychádzať zo zákona o ochrane prírody a krajiny. Podľa § 47 ods. 4 tohto zákona
Súhlas na výrub dreviny sa nevyžaduje na stromy s obvodom kmeňa do 40 cm, meraným vo výške 130 cm nad zemou, a súvislé krovité porasty v zastavanom území obce s výmerou do 10 m2 a za hranicami zastavaného územia obce s výmerou do 20 m2. Z toho vyplýva, že na výrub stromov s kmeňom nad 40 cm meraným vo výške 130 cm nad zemou je potrebné povolenie. Orgánom, ktorý vydáva povolenie je obec.
Súhlas na výrub sa nevyžaduje ani pri bezprostrednom ohrození zdravia alebo života človeka alebo pri bezprostrednej hrozbe vzniku značnej škody na majetku.
Podľa § 47 ods. 7 a 8 zákona o ochrane prírody a krajiny Ten, kto chce z dôvodu uvedeného v odseku 4 písm. e) vyrúbať drevinu, je povinný túto skutočnosť písomne oznámiť orgánu ochrany prírody najmenej 15 pracovných dní pred uskutočnením výrubu; oznamovacia povinnosť sa nevzťahuje na prípady podľa § 9 ods. 1 písm. l). Orgán ochrany prírody môže v tejto lehote určiť podrobnejšie podmienky uskutočnenia výrubu alebo výrub obmedziť, ak je v rozpore s požiadavkami na ochranu drevín, chránených druhov alebo prírodných biotopov.
Podľa § 92 ods. 1 písm. zo) zákona o ochrane prírody a krajiny sa priestupku dopustí ten kto vyrúbe, objedná výrub alebo dá pokyn na výrub dreviny alebo chráneného stromu (§ 49 ods. 3) bez splnenia podmienok podľa § 47 ods. 8, alebo ošetrí chránený strom (§ 49 ods. 3) bez súhlasu orgánu ochrany prírody, alebo sa na požiadanie nepreukáže právoplatným súhlasom na výrub (§ 47 ods. 8) a pôvod prepravovaného dreva (§ 47 ods. 9).
Za tento priestupok možno uložiť pokutu do 9 958,17 eura a prepadnutie veci.
Zastávam názor, že príslušný orgán ochrany prírody a krajiny by mal začať konanie o priestupku a prešetriť, či bol spáchaný, alebo nie a podľa toho rozhodnúť, či a akú sankciu uloží.
Aby sa jednalo o trestný čin, musela by byť spôsobená škoda väčšieho rozsahu. Podľa § 306 ods. 1 Trestného zákona - Porušovanie ochrany stromov a krov
Dobrý deň, Mám rodinný dom a sused zviedol úmyselne vodu z jeho lúk, tak, aby valila na môj pozemok a môj dom. Mne z toho začala opadávať fasáda. Skúsili sme napísať list susedovi, aby toto konanie ukončil, ale žiaľ sa to nikam nepohlo. A tak sa prosím chcem opýtať, či sa v tomto prípade jedna o trestný čin, alebo priestupok? Ďakujem.
na to, aby mohlo byť určité konanie považované za trestný čin muselo by sa vyznačovať vysokou mierou spoločenskej nebezpečnosti a zároveň by muselo byť toto konanie klasifikované ako trestný čin v Trestnom zákone. V tejto súvislo skôr do úvahy prichádza priestupok proti občianskemu spolunažívaniu podľa § 49 zákona o priestupkoch, podľa ktorého Priestupku sa dopustí ten, kto úmyselne naruší občianske spolunažívanie vyhrážaním ujmou na zdraví, drobným ublížením na zdraví, nepravdivým obvinením z priestupku, schválnosťami alebo iným hrubým správaním. V tomto smere by ste mohli podať na príslušný okresný úrad podnet na prešetrenie podozrenia zo spáchania priestupku.
Rovnako máte možnosť domáhať sa svojho práva a prípadne aj náhrady škody na súde (za opadanú omietku). Zároveň by ste mohli žiadať, aby súd zakázal susedovi viesť vodu cez Váš pozemok. Ak by súd Vašej žalobe vyhovel a sused by to nerešpektoval, mohli by ste sa splnenia povinnosti domáhať aj u exekútora.
Dobrý deň. S partnerom sme stavali rodinný dom, po rozchode mi upieral akékoľvek právo k domu, až súdnou cestou som sa domohla vlastníctva v 1/2. On vymenil zámok a bráni mi v užívaní domu. Naviac som zistila, že zpeňažil europalety a nevyužitý stavebný materiál, ktorý sme kupovali spoločne a peniaze si ponechal, ide o sumu cca 1500 euro a zároveň si bez môjho súhlasu zakopal, napojil a využíva čističku odpadových vôd, ktorú som kupovala ja, čiže bola výlučne mojim vlastníctvom. Doklady mám, no nechce mi ju zaplatiť, ani nahradiť polovicu nákladov, a už vôbec mi nechce dať polovicu z peňazí za vrátené palety a stav. materiál. Dopustil sa trestného činu krádeže alebo obdobného t.č.? Ďakujem.
Dobrý deň, jeho konanie je možné považovať za trestné. Ak spoluvlastník nakladá s vecou bez súhlasu druhého spoluvlastníka, vec úmyselne poškodí alebo predá dopúšťa sa trestného činu.
Trestný čin nemusíte presne špecifikovať, stačí, ak podáte podnet na polícii.
K oznámeniu priložte aj doklady o tom, že šlo o vašu vec alebo spoločnú.
Zdravím, mám jednu otázočku. Cez bazárový portál som predával hru na Playstation v hodnote cca 30e, napísal mi chalan, či nechcem vymeniť za inú hru v takej istej hodnote. Po dohode som mu poslal hru a od vtedy si ma zablokoval na všetkých možných sieťach. Chcel by som sa len opýtať, je to moja chyba? Resp. Nechal som sa okradnúť vlastnou blbosťou a neprichádza do úvahy už iná možnosť? Ďakujem pekne!
ak to správne chápem, on Vám na výmenu žiadnu hru nakoniec neposlal. V takom prípade by som odporúčal kontaktovať políciu, ktorá by mohla zistiť identitu aj na základe profilu, resp. ak ste mu hru poslali, máte minimálne adresu, kde býva, alebo sa zdržiava. Vzhľadom na to, že Vás uviedol do omylu, mohlo by sa jednať o podvod, pričom vzhľadom na hodnotu hry by šlo o priestupok proti majetku. Hru by Vám musel vrátiť a v prípade preukázanie viny by mu bola uložená aj sankcia, napr. pokuta.
Pekný deň prajem s kolegom sme sa opili a mali sme blbú stávku ukradli sme dáždnik v rakúsku. Neuvedomovali sme si to. Veď sranda nič sa nestane, . Polícia prišla k nám vrátili sme ho ale idú to dať na súd do Insbrucku. A budú čakať, aké vyrozumenie dajú. Ospravedlnili sme sa, nemáme žiadny zápis na SK, ani nikde mimo. Čo nás môže čakať? Ďakujem vopred za odpoveď.
vzhľadom na to, že naša advokátska kancelária sa nevenuje rakúskemu právu, nedokážeme Vám relevantne odpovedať. Odporúčame sa s Vašim problémom obrátiť na advokáta v Rakúsku, ktorý pozná rakúske predpisy a dokáže zhodnotiť, čo Vám môže hroziť. Vo Váš prospech však podľa môjho názoru hrá to, že ste ho vrátili a nešlo o príliš spoločensky nebezpečný čin. Rovnako je podstatné, že ste svoj skutok úprimne oľutovali.
Bolo by možné podať na dlžníčku žalobu za zavádzanie, neustále sľuby, ktoré sa nevyplnili a klamstvá ohľadom nevrátenej pôžičky?
Dobrý deň. Ak si Vaša dlžníčka nesplnila záväzok vrátiť požičané peniaze, na základe zmluvy o pôžičke môžete dlžníčku žalovať. Žaloba bude konštruovaná na splnenie povinnosti uhradiť požičanú sumu plus príslušenstvo pohľadávky (t.j. súdne trovy a úroky z omeškania).
To, že Vám dlžníčka opakovane sľubovala vrátenie pôžičky, avšak tieto sľuby sa ukázali ako nepravdivé, je skutočnosť, ktorú môžete v žalobe spomenúť. Titulom na podanie žaloby však bude vždy nesplnenie záväzku vrátiť pôžičku v dohodnutom termíne splatnosti.
Pre úplnosť ešte uvádzam, že na uzavretie zmluvy o pôžičke nie je potrebná písomná forma. Zmluva o pôžičke, ako reálny kontrakt, vzniká na základe poskytnutia pôžičky.
Dobrý deň, 4. februára 2018 som svojej kamarátke požičala peniaze v hodnote 160 €, pretože ich súrne potrebovala. Doteraz mi ich však nevrátila a neustále mi len píše klamstvá, prečo mi ich nemôže vrátiť. Vraj ona nemá peniaze alebo, že na budúci týždeň príde a osobne mi ich dá do ruky. Pritom tento stav trvá už pol roka. Viem, že tie slová nemyslí vážne a len ma zavádza. Je možné, že by som na ňu podala trestné oznámenie? Alebo mohla by som od nej nejako tie peniaze vymáhať? Mám doklad o tom, že som jej peniaze vkladala na účet. Mám svedka, ktorý bol pri mne, keď som s danou osobou telefonovala o danej pôžičke a mám facebookovú konverzáciu za celý pol rok, v ktorej ma neustále zavádza a klame o vrátení peňazí.
Dobrý deň. Pokiaľ ide o nevrátenú pôžičku vo výške 160 €, mám za to, že danú vec je potrebné riešiť skôr civilnou cestou, než podaním trestného oznámenia. Vec má totiž primárne civilný charakter, nakoľko ide o porušenie záväzku vrátiť pôžičku. Ak by sme v danom prípade mali uvažovať napr. o trestnom čine podvodu, dlžníčka by už v čase, keď si od Vás požičiavala musela vedieť, že Vám to nevráti a tiež by musela byť spôsobená škoda prevyšujúca sumu 266 €.
Pokiaľ ide o vymáhanie neuhradenej pôžičky, ak pôžičku dlžníčka nevrátila dobrovoľne (a to ani po opakovaných výzvach), môžete voči nej podať žalobu, ku ktorej ako dôkazy pripojíte Vami spomínaný doklad o vklade na účet, elektronickú komunikáciu, prípade môžete v žalobe ako svedka označiť osobu, ktorú ste spomenuli v zadanej otázke.
Zdravím, chcel som kupovať mačku, poslal som peniaze jednému pánovi na účet suma činila 50 eur na očkovania, ale chcel som mačku, on zaočkoval údajne mačku, lenže potom mi volal, že sa ospravedlňuje ale zistil, že je to kocúr, ja kocúra nechcem, no on mi nechce spätne poslať peniaze, mám aj dôkazy, teda to čo sme si písali, môžem žiadať o odškodnenie? Alebo musí ma odškodniť? Vopred ďakujem za odpoveď.
v tomto prípade je potrebné mačku ponímať vo svetle Občianskeho zákonníka, teda ako predmet občianskoprávnych vzťahov - vec. S dotyčným ste sa v podstate uzavreli kúpnu zmluvu. Vy, ako kupujúci, ste si svoju povinnosť splnili a vyplatili ste kúpnu cenu, predávajúci svoju povinnosť však nesplnil a neodovzdal Vám predmet zmluvy. Otázkou však je, nakoľko jednoznačne ste sa dohodli na otázke pohlavia mačky. Podľa § 597 ods. 2 Občianskeho zákonníka Právo odstúpiť od zmluvy má kupujúci aj vtedy, ak ho predávajúci ubezpečil, že vec má určité vlastnosti, najmä vlastnosti vymienené kupujúcim, alebo že nemá žiadne vady, a toto ubezpečenie sa ukáže nepravdivým.
Vy ste si vymienili vlastnosti predmetu prevodu a predávajúci ich nesplnil. Zastávam názor, že môžete odstúpiť od zmluvy. V takom prípade Vám bude povinný vrátiť peniaze.
Dobrý deň, bývalý priateľ mi rozbil 2 mesiace starú televíziu, ktorá stala 299 eur. Vedeli by ste mi poradiť o čo ide. Či o priestupok alebo trestný čin, a čo mu pravdepodobne hrozí? Ďakujem.
ak dotyčný spôsobil škodu na Vašom majetku, a táto prevyšuje 266,- €, potom by bolo možné uvažovať o tom, že ide o trestný čin. Samozrejme musia byť naplnené aj ostatné znaky skutkovej podstaty trestného činu, v tomto prípade s najväčšou pravdepodobnosťou trestného činu poškodzovania cudzej veci podľa § 245 Trestného zákona: Kto zničí, poškodí alebo urobí neupotrebiteľnou cudziu vec a spôsobí tak na cudzom majetku malú škodu, potrestá sa odňatím slobody až na jeden rok.
Na to, aby išlo o tento trestný čin sa vyžaduje úmyselné zavinenie. Ak úmysel nebude preukázaný, potom pôjde pravdepodobne o priestupok proti majetku. V prípade priestupku by mu mohla byť uložená napr. pokuta.
Posúdenie bude záležať od príslušných orgánov. Na to, aby okrem trestu bol dotyčný nahradiť aj škodu, si túto v trestnom konaní musíte aj uplatniť a musíte ju preukázať. V opačnom prípade budete odkázaná na civilné konanie (na podanie žaloby na náhradu škody). V prípade náhrady škodu musíte preukázať, že práve dotyčného protiprávnym konaním došlo k spôsobeniu škody.
Dobrý večer, ďakujem Vám za Vašu predchádzajúcu odpoveď, keďže vznikla majiteľovi škoda 800 e z otvoreného auta, a veci boli vrátené mu späť, môže si nárokovať, aby mu bola vyplatená škoda?
skutočnosť, že auto bolo otvorené nemení nič na trestnoprávnosti skutku (odcudzenia vecí). Rovnako na tom nemení nič skutočnosť, ak páchateľ veci poškodenému vráti. Momentom prisvojenia si cudzej veci v hodnote vyššej než 266,- € už možno hovoriť o podozrení zo spáchania trestného činu. Trestný čin je týmto momentom dokonaný. Ak dôjde k vráteniu vecí a neexistuje iná škoda, potom nemožno požadovať jej náhradu. Predpokladom náhrady škody je, aby nejaká škoda vznikla a existovala. Ak došlo k vráteniu veci, potom bola škoda nahradená tak, že došlo k vráteniu vecí. Nemožno preto žiadať ešte aj peňažnú náhradu. Iná by bola situácia, ak by sa vrátili veci poškodené, alebo ak by popri vrátených veciach vznikla poškodenému iná škoda.
Dobrý deň, chcem sa opýtať: Vyťahoval som si z bankomatu peniaze (380 €), všetko mi vydalo pekne, prišla sms, že mi stiahlo z účtu. Za cca 10 minút mi ale prišla sms, že transakcia kartou bola stornovaná. Čiže naspäť mi na kartu pribudlo 380 €, čakám už asi štvrtý deň a nič mi neodpisuje z účtu. Mal by som to nahlásiť? Je to trestný čin, ak sa to na to vykašlem? Podľa mňa to je chyba banky a mal by som to nechať. Ďakujem za odpoveď.
Dobrý deň. Z Vašej otázky vyplýva, že ste si vybrali peniaze z bankomatu, avšak dotyčná banka zrejme vlastnou chybou nezaregistrovala výber správne a sumu, ktorú ste si vybrali, Vám nezohľadnila znížením zostatku na účte. Ak si peniaze necháte, domnievam sa, že by nešlo o trestný čin, ale skôr o bezdôvodné obohatenie na Vašej strane.
Podľa ustanovenia § 451 Občianskeho zákonníka platí, že: "Kto sa na úkor iného bezdôvodne obohatí, musí obohatenie vydať."
S poukazom na citované zákonné ustanovenie by ste mali danú sumu vrátiť banke.
Dobrý deň, ak vznikla majiteľovi škoda 800e odcudzených veci z otvoreného auta, považuje sa to ako priestupok, či už trestný čin? A nebol som potrestaný v priebehu12 stich mes.ďakujem.
podľa § 212 ods. 1 Trestného zákona Kto si prisvojí cudziu vec tým, že sa jej zmocní a spôsobí tak malú škodu, potrestá sa odňatím slobody až na dva roky.
Podľa § 125 ods. 1 Trestného zákona
Škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.
Uvádzate, že škoda je 800 eur. Potom by už daný skutok mal byť posudzovaný ako trestný čin, samozrejme za predpokladu, že budú naplnené aj ostatné znaky skutkovej podstaty trestného činu (subjekt, objekt, objektívna stránka, objektívna stránka).
Dobrý deň, nechcene ale vedome som kradol v kauflande. Ukradol som vec do 4e. Pri odchode ma zastavil SBSkar, vyžiadal si občiansky preukaz a podpis nejakého papiera. Produkt som zaplatil a odišiel som, no počul som jak sa zhovára s kolegom, či mi nedajú pokutu. Polícia tam nebola, je možné, že mi pokuta príde domu do schránky? A aká vysoká bude pokuta?
podľa § 212 Trestného zákona
Ak sa jednalo o krádež do 4,- € a nejde o prípad podľa § 212 ods. 2 písm. f) TZ, potom by takéto konanie bolo klasifikované, ako priestupok proti majetku podľa § 50 zákona o priestupkoch.
SBS nemá oprávnenie dať Vám pokutu, pretože nedisponuje takou právomocou. Mohol k privolať políciu, ktorá by tak mohla urobiť.
Ak nebola privolaná polícia, potom by stále mohli daný skutok oznámiť Okresnému úradu, ktorý by vec mohol prejednať.
Dobrý deň, chcem sa opýtať. V priebehu minulého roka som kamarátovi postupne požičal peniaze kde ku koncu roka 2017 sa suma vyšplhala do výšky 500 Eur. Kamarát sľúbil, že mi peniaze vráti v januári 2018 čo samozrejme nesplnil. Môžte mi prosím Vás poradiť ako mám postupovať. Ďakujem.
Odpovedá: JUDr. Milan Ficek, advokát (odpoveď odoslaná: 06.05.2018)
Dobrý deň, pokiaľ nemáte žiadny doklad o poskytnutých peniazoch, ako prvý krok by ste si mali zabezpečiť uznanie dlhu. Uznanie dlhu si môžete vytvoriť a zadarmo stiahnuť zo stránky www.uznanie-dlhu.sk. Ak vám dlžník odmietne tento dokument podpísať a vy nemáte žiadny iný doklad o existencii dlhu, ani výpisy z účtu, podajte trestné oznámenie.
Dobrý deň, chcela by som sa spýtať, či sa považuje za trestný čin krádeže, ak mi prišli na účet priateľove peniaze a ja som si ich nechala aj napriek tomu, že som mu sľúbila, že mu ich dám (dlhuje mi peniaze, ale až teraz som sa cez advokáta dozvedela, že ak daný dokument nebol spísaný notárom, tak nemá platnosť takú dobu ako originál spísaný notárom) vrátila som mu polovicu na jeho účet a polovicu ako predplatené výživné na dieťa cca na 6 mesiacov. Aj napriek tomu, že som políciu upovedomila o tom, že polovicu som mu vložila na účet, tak mi prišli domov papiere na uznesenie trestného činu.
Dobrý deň, ak ste si chceli niečo započítavať, tak je to potrebné urobiť formou písomného doporučeného listu. Inak si nemôžete nechať jeho peniaze. Preto sa nečudujem, že vám prišiel list z polície. Započítanie môžete urobiť aj teraz. Nie je však možné si započítavať splátky výživného, ktoré vzniknú v budúcnosti.
Dobrý večer. Chcem sa opýtať ako by som mala ďalej postupovať, keď mi pred troma mesiacmi prišiel snubný prsteň v hodnote 1250 €, ktorý podľa certifikátu by mal byt zlatý a mal by obsahovať 54 brialiantov. Lenže po necelých troch mesiacoch sa zlato začalo pomaly strácať. Čiže určite to nieje zlatý prsteň a to, či sú na ňom brilanty tiež pochybujem. Síce nie som žiaden špecialista, preto som to prvotné nepostrehla ale momentálne viem s určitosťou povedať, že toto absolútne nie je zlato. Kontaktovala som firmu v Bratislave, ktorá mala výrobu môjho zásnubného prsteňa na starosti. Na môj email nereagujú. On a jeho firma sú v obchodnom registry od roku 2014. Firma za od začiatku javila ako dôveryhodná, našla som si ich sídlo aj v Bratislave, ale po tom čo som ich oslovila o reklamáciu a vrátenie peňazí, tak nereagovali.
1./ Pri cene prsteňa 1250 eur sa v žiadnom prípade nemôže jednať o brilianty.
2./ Podľa ust. Obč. zákonníka pre kúpu tovaru v obchode platí :
"Akosť a množstvo § 616 : Predávaná vec musí mať požadovanú, prípadne právnymi predpismi ustanovenú akosť, množstvo, mieru alebo hmotnosť a musí byť bez vád, najmä musí zodpovedať záväzným technickým normám. Pri potravinách musí byť vyznačený dátum spotreby alebo dátum minimálnej trvanlivosti. Ak to povaha veci pripúšťa, má kupujúci právo, aby sa vec pred ním prekontrolovala alebo aby sa mu jej činnosť predviedla."
"§ 620 OZ : Záručná doba je 24 mesiacov. Ak je na predávanej veci, jej obale alebo návode k nej pripojenom vyznačená lehota na použitie, neskončí sa záručná doba pred uplynutím tejto lehoty."
"§ 623 OZ : Ak ide o vadu, ktorú nemožno odstrániť a ktorá bráni tomu, aby sa vec mohla riadne užívať ako vec bez vady, má kupujúci právo na výmenu veci alebo má právo od zmluvy odstúpiť. Tie isté práva prislúchajú kupujúcemu, ak ide síce o odstrániteľné vady, ak však kupujúci nemôže pre opätovné vyskytnutie sa vady po oprave alebo pre väčší počet vád vec riadne užívať."
Z uvedeného zákonného textu vyplýva, že právo voľby pri neodstrániteľnej vade, ktorá bráni tomu, aby sa vec mohla riadne užívať ako vec bez vady, má kupujúci, teda Vy. Sme názoru, že nie je predpoklad, že obdobné výrobky predávajúceho z cenového a hmotnostného hľadiska budú lepšej kvality a teda nedôjde k olupovaniu "zlata" a preto pre Vás neprichádza do úvahy výmena tovaru za iný tovar. Takže trvajte na odstúpení od zmluvy s právom na vrátenie kúpnej ceny.
"§ 625 OZ : Práva zo zodpovednosti za vady sa uplatňujú u predávajúceho, u ktorého bola vec kúpená."
Na základe uvedeného odporúčame uplatniť u predávajúceho reklamáciu neodstraniteľných vád tovaru a odstúpiť od zmluvy doporučeným listom s poistením pre vrátený tovar a uvedením, že vraciate tovar z Vami uvedených dôvodov (klamanie spotrebiteľa, olupovanie "zlata" ) a žiadať o vrátenie kúpnej ceny. Súčasne si zabezpečte fotodokumentáciu tovaru ako z internetu, proklamované vlastnosti tovaru na internete a skutočný stav tovaru v čase reklamácie. Predávajúci je povinný reklamáciu vybaviť do 30 dní.
Pre prípad, že by Vám kúpna cena nebola vrátená, vec budete zrejme musieť odstúpiť na súd podaním návrhu na vydanie platobného rozkazu.
3./ Pokiaľ sa jedná o to, že predávajúci zavádza kupujúceho v tom, že tvrdí prsteň s 54 briliantami je v cene 1250 eur, odporúčame podať podnet na prešetrenie na Štátnu obchodnú inšpekciu : https://www.soi.sk/sk/Podavanie-podnetov-staznosti-navrhov-a-ziadosti.soi.
Budeme radi, ak nám dáte vedieť, ako ste dopadli a či bola Vaša reklamácia riadne vybavená - vrátená kúpna cena.
O trestný čin sa nejedná. Vo veci odporúčame dotyčnú pani kontaktovať prípadne aspoň SMS správou a oznámiť jej, že pokiaľ kostým nevráti vo Vami určenej lehote, podáte na návrh na prejednanie priestupku podľa ust. § 50 zákona o priestupkoch (citujeme) :
"(1) Priestupku sa dopustí ten, kto úmyselne spôsobí škodu na cudzom majetku krádežou, spreneverou, podvodom alebo zničením alebo poškodením veci z takého majetku, alebo sa o takéto konanie pokúsi.
(2) Za priestupok podľa odseku 1 možno uložiť pokutu do 331 eur."
Príslušným na prejednanie priestupku je okresný úrad v obvode ktorého bol priestupok spáchaný.
Predpokladáme, že výzva takéhoto znenia by Vám mala pomôcť.
Dobrý deň, chcela by som sa opýtať ako môžem postupovať v prípade, keď ja som dotyčnému poslala 230EUR na účet, mám o tom aj potvrdenie a on mi mal poslať balík, ktorý mi už, akože chodí dva týždne, no pritom nič neposlal a mojich 230Eur ma na účte a prestal so mnou komunikovať. Ďakujem za odpoveď.
Odpovedá: JUDr. Milan Ficek, advokát (odpoveď odoslaná: 07.12.2017)
v prvom rade by som dotyčného písomne vyzval, aby Vám balík doručil, resp. aby Vám preukázal, že ho odoslal. Ak balík skutočne odoslal na správnu adresu, mohlo sa stať napr. aj to, že sa balík stratil v preprave. Ak dotyčný nebude na výzvu reagovať, alebo ak odmietne môžete sa svojho práva domáhať na súde. Ak máte dojem, že mohlo z jeho strany dôjsť k spáchaniu trestného činu, alebo priestupku, môžete podať trestné oznámenie, resp. podnet na začatie priestupkového konania. Vzhľadom na výšku škody, ktorá by Vám mohla vzniknúť (230 €) sa domnievam, že by sa nejednalo o trestný čin podvodu, ale skôr o priestupok proti majetku. Ako som však uviedol v úvode, najskôr je potrebné pokúsiť sa vyriešiť situáciu prostriedkami civilného práva.
Dobrý večer, chcel by som sa opýtať ako postupovať ďalej. Môj známy 22-ročný chlapec (viackrát vyznamenaný študent, ktorý reprezentoval i našu krajinu na rôznych súťažiach) spáchal z núdze vraj podľa polície trestný čin. Brigádoval v nemenovanom obchodnom reťazci, kde z kasy vybral počas troch dni sumu 690 euro, ktoré chcel použiť na operáciu svojej matky, ibaže k činu sa priznal a vrátil sumu 490 euro, teda rozdiel bol len 200 EUR. Celý čin ľutuje, ale policajti, ktorí zasahovali, nevedeli ako postupovať. Najprv mu udelili blokovú pokutu, ktorú zaplatil, neskôr na to ho aj predvolali na policajnú stanicu. Chlapec sa boji, aby nešiel do väzenia. Vedeli by ste poradiť o čo vlastne šlo, o priestupok alebo trestný čin, a čomu pravdepodobne hrozí?
Odpovedá: JUDr. Milan Ficek, advokát (odpoveď odoslaná: 24.11.2017)
situácia, ktorú popisujete je značne komplikovaná a nie je možné dopredu jednoznačne určiť, či príslušné orgány kvalifikujú jeho konanie ako trestný čin, alebo ako priestupok.
Podľa ustanovenia § 213 Trestného zákona:
Podľa ustanovenia § 50 zákona o priestupkoch:
Kvalifikácia skutku bude závisieť od orgánov činných v trestnom konaní. Bezohľadu na to, či peniaze vrátil, alebo nie, trestný čin bol dokončený, a preto je možné postupovať podľa ustanovení trestného zákon a poriadku.
Skutočnosť, že dotyčný viedol doteraz slušný život a snažil sa pomôcť inej osobe, ktorá bola v núdzi by mohla byť poľahčujúcou okolnosťou.
Odporúčam, aby dotyčný kontaktoval advokáta osobne a prebral s ním všetky do úvahy prichádzajúce následky.
Mal som inzerát na kúpu motora. Zavolal mi jeden pán. Že presne taký motor má. Mne to veľmi súrilo, lebo auto mám nepojazdné. Nevedeli sme sa dohodnúť. Nakoniec ja som pristúpil na jeho podmienky. Poslal som mu 250 eur. Ako zálohu zbytok mu doplatok, keď bude motor namontovaný. Dodnes nemám ani eurá a ani motor. Stále mi vypisuje. Že eurá mi pošle. Ale tomu neverím. Prosím o rada. Díky.
Dobrý deň, myslím si, že to robil úmyselne, keď uviedol sumu 250 eur. Pretože, ak je škoda menšia ako 266 eur nejde o trestný čin ale len o priestupok. Takže Vás oklamal a Aby to nebol trestný čin žiadal iba 250 eur. Podajte preto podnet na políciu, tiež je možné, že ste neboli sám a poškodených je viacero, vtedy sa sumy spočítavajú a môže byť odsúdený aj za trestný čin.
Prosím o informáciu ako postupovať v prípade, že sme zaplatili za dovoz dreva sumu 360 e mladému mužovi, ktorý pracuje ako pilčík, drevo nedoviezol - už štvrtý mesiac sa vyhovára, určuje ďalšie termíny, ktoré nedodrží. Sme dôchodcovia - starobný a invalidný dôchodok. Je to priestupok alebo trestný čin, mame ísť na políciu. Mame podozrenie, že z jeho strany išlo u úmyselný podvod - vraj to urobil aj ďalším občanom.
Odpovedá: JUDr. Milan Ficek, advokát (odpoveď odoslaná: 01.11.2017)
Dobrý deň, nakoľko bola škoda vyššia ako 266 eur, môže ísť v jeho prípade o trestný čin. Trestný čin by išlo vtedy, ak by vás úmyselne uviedol do omylu a už na začiatku vedel, že Vám drevo nedodá.
Dobrý deň, som majiteľka večierky a dala som na dlh potraviny zákazníkovi. Nevrátil mi 67 eur a chcela by som sa poradiť, ako mám ďalej pokračovať. Ďakujem za skorú odpoveď.
Odpovedá: JUDr. Milan Ficek, advokát (odpoveď odoslaná: 14.10.2017)
v tomto prípade, ak odmieta vyplatiť peniaze, môžete na neho podať napr. oznámenie na polícii. Jeho konanie by mohlo byť posúdené ako priestupok proti majetku. V prípadnom priestupkovom konaní, môžete uplatňovať aj náheadu škody.
Dobrý deň. Kúpila som auto od známeho v hodnote 300 eur. Známy tvrdil, že jedinou závadou na aute je prasknutá hadička pri spojke. Obhliadajúcim mechanikom sme zistili, že nie hadička ale celá spojka, že zla, čo je pridrahá oprava. Zistili sme to ešte v ten deň, keď bolo auto kúpené. Po predávajúcom chcem naspäť hotovosť s tým, že ja mu vrátim auto. Je to podvod, keď zamlčal skutočnosti pri predaji? Mám 3 svedkov, ktorí boli aj pri kúpe vozidla aj pri obhliadajúcom mechanikovi, ktorý povedal kde je závada. Ja to chápem ako úmyselne obohatenie sa, keďže predávajúci zamlčal skutočnosti. Kúpnopredajnú zmluvu sme neuzatvorili, keďže ide o menšiu sumu, jediný dôkaz mám komunikáciu formou sms správ a svedkov pri kúpe. Od predaja len samé výhovorky, že nemá čas sa stretnúť a vrátiť peniaze. Poradíte ako postupovať v tomto prípade? Ďakujem za odpoveď.
Odpovedá: JUDr. Milan Ficek, advokát (odpoveď odoslaná: 29.09.2017)
o podvod by sa mohlo jednať, ak by sa preukázalo, že už v čase predaja vedel, že je zlá celá spojka a úmyselne túto skutočnosť zamlčal, aby sa na Váš úkor obohatil. Okrem toho by Vám musela byť spôsobená škoda vyššia než 266,- € (rozdiel medzi reálnou hodnotou auta a kúpnou cenou). Predávajúci by však mohol tvrdiť, že o vade nevedel.
Máte možnosť postupovať podľa § 597 Občianskeho zákonníka:
Predávajúci Vás ubezpečil, že je to iba prasknutá hadička, avšak toto tvrdenie sa preukázalo, ako nepravdivé a podľa môjho názoru môžete od zmluvy odstúpiť. Odporúčam tak učiniť písomne a určiť mu lehotu na vrátenie peňazí a rovnako mu uviesť, kde a kedy mu odovzdáte auto. Ak nebude reagovať, alebo odmietne, budete musieť podať žalobu na súd.
Samozrejme máte právo podať trestné oznámenie, avšak treba zobrať do úvahy skutočnosti, ktoré som uviedol vyššie.
Dobrý deň, našiel som peňaženku a prišlo mi predvolanie z polície za účelom podania vysvetlenia týkajúce sa priestupku podľa zákona o priestupkoch. Čo ma tam môže čakať? Ďakujem vopred.
Odpovedá: JUDr. Milan Ficek, advokát (odpoveď odoslaná: 27.09.2017)
v otázke nepíšete, či ste peňaženku našiel a odovzdal na polícii alebo našiel a na polícii neodovzdal.
1./ Podľa ust. § 135 Obč. zákonníka platí :
Kto nájde stratenú vec, je povinný ju vydať vlastníkovi. Ak vlastník nie je známy, je nálezca povinný odovzdať ju príslušnému štátnemu orgánu. Ak sa o ňu vlastník neprihlási do jedného roka od jej odovzdania, pripadá vec do vlastníctva štátu.
Nálezca má právo na náhradu potrebných výdavkov a na nálezné, ktoré tvorí desať percent ceny nálezu. Osobitný právny predpis môže inak upraviť oprávnenie toho, kto vec našiel alebo ohlásil.
Ustanovenia odsekov 1 a 2 platia primerane aj na skryté veci, ktorých vlastník nie je známy, a na opustené veci.
2./ Podľa ust. zákona o priestupkoch pri priestupkoch proti majetku platí :
3./ Poznamenávame, že policajt je pri vrátení veci vyzvať vlastníka, aby opísal všetky potrebné informácie k nájdenej veci a opísať všetky relevantné skutočnosti, za ktorých došlo ku strate veci, k jej opisu, obsahu peňaženky a pod.
4./ V prípade, že ste peňaženku našiel a aj takú v celosti odovzdal, nemáte sa čoho obávať.
V prípade doplňujúcej otázky napíšete do podotázok.
Dobrý deň, v decembri minulého roku (r. 2016) som si objednala služby svadobného kameramana na 22. Apríla 2017 - poslala mu na účet zálohu vo výške 150,00 Eur, no 5 dni na to som objednávku stornovala. Samozrejme som mu predtým volala a dohodla sa s ním. Sľúbil, že peniaze vráti. No dodnes sa vyhovára, resp. už nezdvíha ani telefón, neodpovedá na sms, ani na email. Poslednú správu, ktorú mi poslal bola, že ak ma správne info, peniaze mi jeho kolega poslal naspäť - na to som mu hneď odpovedala, že žiadne mi neprišli. Odvtedy neodpovedá. Chcela by som sa spýtať, či mám vôbec nárok na ich vrátenie? Ďakujem.
Odpovedá: JUDr. Milan Ficek, advokát (odpoveď odoslaná: 19.09.2017)
Dobrý deň, máte nárok na ich vrátenie, ak ste sa dohodli, že Vám ich vráti. Podajte na neho žalobu. Sms a maily môžu slúžiť ako dôkaz.
Dobrý deň, chcela by som sa opýtať na jednu otázku. Jeden človek mi požičal vec na hre (teoreticky dal, pretože napísal, aby som si to nechala) v hodnote 650-800e. Dotyčný človek pomne chcel tieto veci spať po nejakej dobe. Ospravedlnila som sa mu, že dane veci nemám. A tak sa mi začal vyhrážať súdom. Že ma uda a tak. Vrátila som mu to začo som to vymenila takže veci v hodnote 630e mu boli poslané naspäť. Na steamu(na hre ako keby) sa odškrtáva, že sa jedna o darček, pretože by to daná hra neriešila. Preto tam dala toto opatrenie. Ten človek mi teraz píše celé dni, že keď mu nevrátim 200e pôjdeme pred súd a tak. Som z toho celá vyklepana. A v strachu som mu povedala, že mu ich vrátim. Ale nato som sa rozprávala s mamkou a ona vravela, že mu nič vraciať nemám. Dúfam, že sa s tým niečo bude dať robiť aj mimosúdne a, že to nieje trestný čin. Ďakujem a prajem krásny deň.
Odpovedá: JUDr. Milan Ficek, advokát (odpoveď odoslaná: 24.07.2017)
ťažko posúdiť Vašu situáciu, ale zo znenia otázky mám za to, že by sa vo Vašom prípade mohlo jednať o darovaciu zmluvu. Ak dotyčný skutočne napísal, že si veci môžete nechať a viete to preukázať, máte sa čím v prípadnom súdnom konaní brániť. Ak by od Vás na súde žiadal zaplatiť sumu, mohli by ste namietať, že sa z jeho strany jednalo o dar, čo viete preukázať komunikáciou medzi Vami a ním. O trestný čin by sa jednať nemalo, aj keď je obtiažne podrobne analyzovať prípad zo znenia otázky. Musel by Vám napríklad preukázať, že ste ho úmyselne uviedli do omylu, aby ste od neho vylákali peniaze (trestný čin podvodu), alebo, že ste si prisvojili veci, ktoré Vám boli zverené (sprenevera), čo však v prípade darovacej zmluvy neprichádza do úvahy, keďže darovaním prechádza vlastníctvo na obdarovaného. Ak sa obávate, odporúčam Vám navštíviť advokáta osobne a porozprávať sa s ním, s uvedením všetkých podstatných informácií.
Dobrý deň, chcel by som sa opýtať, či aj krádež virtuálnej veci sa počíta ako trestný čin ? Ďakujem.
Odpovedá: JUDr. Milan Ficek, advokát (odpoveď odoslaná: 18.07.2017)
škoda, že ste v otázke bližšie neuviedla čo Vy sama považujete za virtuálnu vec. Ale pokúsim sa Vám odpovedať.
1./ Občiansky zákonník upravuje majetkové vzťahy fyzických a právnických osôb, majetkové vzťahy medzi týmito osobami a štátom, ako aj vzťahy vyplývajúce z práva na ochranu osôb, pokiaľ tieto občianskoprávne vzťahy neupravujú iné zákony. Občiansky zákonník upravuje aj právne vzťahy z duševného vlastníctva, ak tieto vzťahy neupravujú iné zákony. Predmetom občianskoprávnych vzťahov sú veci, a pokiaľ to ich povaha pripúšťa, práva alebo iné majetkové hodnoty.
Výkon práv a povinností vyplývajúcich z občianskoprávnych vzťahov nesmie bez právneho dôvodu zasahovať do práv a oprávnených záujmov iných a nesmie byť v rozpore s dobrými mravmi. Proti tomu, kto právo ohrozí alebo poruší, možno sa domáhať ochrany u orgánu, ktorý je na to povolaný. Ak nie je v zákone ustanovené niečo iné, je týmto orgánom súd.
2./ Fyzická osoba má právo na ochranu svojej osobnosti, najmä života a zdravia, občianskej cti a ľudskej dôstojnosti, ako aj súkromia, svojho mena a prejavov osobnej povahy. Písomnosti osobnej povahy, podobizne, obrazové snímky a obrazové a zvukové záznamy týkajúce sa fyzickej osoby alebo jej prejavov osobnej povahy sa smú vyhotoviť alebo použiť len s jej privolením. Fyzická osoba má právo najmä sa domáhať, aby sa upustilo od neoprávnených zásahov do práva na ochranu jeho osobnosti, aby sa odstránili následky týchto zásahov a aby mu bolo dané primerané zadosťučinenie.
3./ Čo možno scudziť vo virtuálnej realite na internete ? Články, fotografie, autorské práva chránené zákonom, identitu človeka, ochranné známky právnickej osoby, všetky tieto veci možno zneužiť vo svoj prospech bez povolenia dotknutej osoby. Dotknutá osoba fyzická aj právnická sa môže dožadovať svojej ochrany v zmysle ustanovení zákona hlavne občianskeho zákonníka a to ako cestou súdu v občianskom súdnom konaní, tak aj podaním trestného oznámenia a súčasne žiadať ako odstránenie protiprávneho stavu, tak aj žiadať náhradu majetkovej aj nemajetkovej ujmy.
5./ Paušalizovať spáchanie konkrétneho činu nie je ľahké, závisí to od konkrétnych okolností prípadu a následne toto konanie kvalifikovať ako trestný čin alebo priestupok. Z možných trestných činov, ktorých je možné sa dopustiť aj vo virtuálnej realite sú trestné činy napr. proti autorskému právu , porušovanie práv k ochrannej známke, ohováranie, neoprávnené nakladanie s osobnými údajmi, poškodzovanie cudzích práv, porušenie dôvernosti ústneho prejavu a iného prejavu osobnej povahy, šírenie poplašnej správy, nebezpečné vyhrážanie, nebezpečné prenasledovanie, atď. Z hľadiska priestupku by sa mohlo jednať napr. o priestupky proti občianskemu spolunažívaniu.
Záver : Aj vo virtuálnej realite je nevyhnutné dodržiavať zákon tak, aby nedošlo k porušeniu zákonom chránených práv ako fyzických tak aj právnických osôb.
V zmysle ust . § 119 Trestného poriadku : "Za dôkaz môže slúžiť všetko, čo môže prispieť na náležité objasnenie veci a čo sa získalo z dôkazných prostriedkov podľa tohto zákona alebo podľa osobitného zákona. Dôkaznými prostriedkami sú najmä výsluch obvineného, svedkov, znalcov, posudky a odborné vyjadrenia, previerka výpovede na mieste, rekognícia, rekonštrukcia, vyšetrovací pokus, obhliadka, veci a listiny dôležité pre trestné konanie, oznámenie, informácie získané použitím informačno-technických prostriedkov alebo prostriedkov operatívno-pátracej činnosti. Dôkaz získaný nezákonným donútením alebo hrozbou takého donútenia sa nesmie použiť v konaní okrem prípadu, keď sa použije ako dôkaz proti osobe, ktorá také donútenie alebo hrozbu donútenia použila."
Zdôrazňujeme slovo "najmä", ktoré znamená, že aj internetová komunikácia môže slúžiť ako podporný dôkaz v trestnom konaní. Sledovanie internetovej komunikácie je možné za zákonom stanovených podmienok.
Dobrý deň, prajem moja mama zapožičala 2000 eur na dobu 2 mesiacov, jednej mojej známej. Písomne sa dohodli, že menovaná celú pozičnú sumu vráti najneskôr do 15. 2. 2017. Nestalo sa tak. Teraz, keď jej mamka volá, tak je, akože stále mimo mesta a posúva termín vždy tak o týždeň. Chcela by som sa opýtať, ako by mamina mala postupovať ďalej, nadobudla presvedčenie, že bol na nej spáchaný podvod. Neviem jej to ale ani ja vylúčiť, lebo moja známa sa vyhýba komunikácií aj so mnou. Ďakujem za radu a prajem pekný deň.
Dobrý deň, v takýchto prípadoch ide o podvod iba v tom prípade, ak si dlžník požičiaval peniaze už vtedy s úmyslom, že ich nevráti a bude sa zatajovať. V prípade, že v súčasnosti nevie svoj dlh uhradiť "iba" z dôvodu, že je v zlej finančnej situácii, policajti voči nej nezačnú trestné stíhanie. Trestné právo podľa zásady ultima ratio má byť poslednou možnosťou ako dosiahnuť nápravu. V takýchto prípadoch trestné oznámenie skončí zväčša odmietnutím a odkázaním na civilnoprávne súdy. Následne si bude musieť Vaša mama svoju pohľadávku uplatniť v civilnom konaní.
Napadnutie - priestupok alebo trestný čin
Ublíženie na zdraví spočívajúce v zlomenine nosa
Alkohol za volantom trest
Je spáchanie priestupku porušením skúšobnej…

References: § 212
 § 212
 súd 
 § 49
 súd 
 súd 
 § 46
 § 212
 § 33
 § 214
 § 72
 § 47
 § 47
 § 9
 § 92
 § 47
 § 306
 § 49
 súd 
 súd 
 súd 
 § 597
 § 245
 § 451
 § 212
 § 125
 § 212
 § 212
 § 50
 § 616
 súd 
 § 50
 § 213
 § 50
 § 597
 § 135
 súd 
 § 119